秀州沈珪漆煙最善持葉翰林詩來求余詩爲作一首
作者：程俱
朝代：宋

paragraphs: 白頭柱史寥陽居，浮提龍檢封金壺。
千金寶液出方外，灑作三元雲篆書。
至今道德五千字，一一破闇如明珠。
安知此老天地祖，聊遣二化爲詼娛。
華亭老工入吳市，戲以淳漆滋松腴。
壁中科斗何足道，勒崇正欲遵河圖。
故令墨客從毛穎，玉堂伴直鄰清都。
如椽之筆吐光燄，賡歌紀瑞無時無。
却分圭璧到蓬戶，寂漠著書憐腐儒。